Ya en la baixa Edat Meya se trabucaban charrando con los resultaus cultos d'ixos grupos latins y ya se conoixen parabras como septa en cuenta de seta. Lo resultau será que en lo sieglo XX uns poquetz cultismos que en latín tienen -CT- desemboliquen lo resultau -ut- (perfeuto, trautor) a l'egual que en as parlas populars de totas as luengas ibero-romances, coincidindo con os resultaus de -PT- en parolas como caudiello, documentau en aragonés medieval, y conceuto, documentau en aragonés meridional actual. Como més abaixo s'explicará a pronunciación vulgarizada como -ut- d'os cultismos con -CT- no ye tan freqüent en aragonés actual como se pensaban os creyadors d'o standars aragonés d'as decadas de 1970 y 1980, y os eixemplos se troban sobre tot en parlas meridionals y occidentals on l'aragonés ye més contaminau por vulgarismos d'orichen castellán y on ha sufrito més erosión lingüistica.